Cartago
        
         (by i Costa Rica)
Store norske leksikon,Geografi,Verdens geografi,Nord- og Mellom-Amerika,Costa Ricas geografi
Cartago er en by i Costa Rica. Den ligger på høysletta Meseta Central, 1439 meter over havet, ved foten av vulkanen Irazú (3432 moh.), 19 kilometer øst for hovedstaden San José. Byen har 230 800 innbyggere (Statistics and Census Institute of Costa Rica, 2019).
Mange pilegrimer besøker den romersk-katolske basilikaen Nuestra Señora de los Ángeles hvert år. Basilikaen har en statue av en svart madonna kalt La Negrita, Costa Ricas skytsengel. Byen er også kjent for sitt søndagsmarked. Historie Cartago ble grunnlagt i 1563, oppkalt etter oldtidsbyen Kartago. Som Costa Ricas første hovedstad var Cartago var en viktig by i kolonitiden. I 1823 ble hovedstaden flyttet til den mer dynamiske byen San José, og Cartago mistet sin status. Byen har ofte vært utsatt for jordskjelv, flom og vulkanutbrudd, og i dag finnes ingen intakte bygninger fra kolonitiden. Les mer i Store norske leksikon Costa Ricas geografi Costa Ricas befolkning Costa Ricas historie